Guro Bergsvand

Guro Bergsvand (født 3. mars 1994) er en norsk fotballspiller som spiller midtstopper for Brann og det norske landslaget. 

Hun debuterte på A-landslaget som 27-åring og scoret i sin første kamp. Bergsvand ble også kåret til årets spillerforbilde i Toppserien i 2021 fordi hun blant annet, ifølge juryen, «er en rollemodell og inspirasjon for alle unge spillere som møter motgang, som tviler på seg selv og som trenger bevis for at det som kan virke umulig, faktisk er mulig».

Klubbkarriere

Heming, Lyn og Stabæk (–2014) 
Bergsvand begynte å spille fotball i Heming før hun gikk til Lyn i ung alder. Hun var med på Lyns klatring fra 3. divisjon til 1. divisjon, og ble etter hvert kaptein på laget. Før 2014-sesongen gikk hun til Stabæk, hvor hun fikk seks kamper i Toppserien på vårsesongen.

Collegefotball i USA, og gjesteopptredener i Lyn (2014–2017) 
Sommeren 2014 flyttet hun til USA for å spille collegefotball for UC Berkeley. Sommeren 2015 spilte hun noen kamper for Lyn i 1. divisjon før hun returnerte til USA. 

I USA røk hun korsbånd og menisk etter en vridning. Etter at hun var tilbake første gangen, falt hun igjen og brakk kneskålen. Skadene satte henne ut av spill for resten av 2015 og hele 2016-sesongen. 

I 2017 hadde hun igjen et kort opphold i Lyn i 1. divisjon og avsluttet college.

Stabæk (2018–2019) 
Etter å ha returnert til Norge signerte hun for Stabæk i 2018. Etter bare en halv sesong i klubben, ryker leddbåndet i det samme kneet som tidligere var skadet. Hun jobbet seg tilbake fra denne skaden også og spilte de resterende 13 kampene i Toppserien og en NM-kamp for Bærumsklubben. Sommeren 2019 var hun ønsket til Sandviken, men valgte å takke nei da det ikke ville føles riktig å forlate Stabæk som slet i bunnen av tabellen. Røa, Vålerenga og Kolbotn var andre klubber som ønsket å sikre seg signaturen hennes.

Sandviken/Brann (2020–) 
Etter at nedrykket var et faktum med Stabæk, ble det klart at Bergsvand forlot klubben og signerte for Sandviken. Hun var i 2021 med å ta klubbens første seriemesterskap noensinne. Etter sesongen, plasserte både NTB, Norske Fotballkvinner og Sportskollektivet henne på årets lag, og Norske Fotballkvinner beskriver sesongen hennes som bunnsolid. Hun forlenget kontrakten med Sandviken, som skiftet navn til Brann, etter sesongen 2021.

Landslagskarriere 
Hun har landskamper for J16, J19, U23 og det norske A-landslaget.

Hun ble tatt ut på A-landslaget for første gang som 27-åring i september 2021. Hun debuterte mot Armenia, 16. september 2021, og satte også kampens første mål i debuten. Året etter at hun debuterte, ble hun tatt ut i den norske troppen til EM i England 2022.

Meritter 
Med Sandviken / Brann
 Toppserien: 2021, 2022
 Norgesmesterskapet: 2022
Individuelle

 Årets spillerforbilde, Toppserien 2021

Personlig liv 
Guro er datter av den tidligere fotballspilleren Jo Bergsvand.

Hun har en bachelor i medievitenskap fra University of California. Ved siden av å være fotballspiller, jobber hun også som markedskonsulent. Det sier hun at hun trenger for å ikke kjede seg i den tiden hun ikke bruker på fotball.

Referanser

Eksterne lenker 
 

Norske fotballspillere
Norske damelandslagsspillere i fotball
Spillere under EM i fotball for kvinner 2022
Personer fra Oslo